Nach 2 Stund Bootsfahrt bi schoenstem Wetter han ich d Isla del Sol erreicht. Zaeme mit es paar Luet vom Boot simmer zu Ruine gwanderet. D Ussicht isch gigantisch gsi!    Wo bin ich??? De Lago Titicaca mist 8500km2, das heisst meh als 1/5 vo de Flaechi vo de Schwiiz, gseht us wie es  Meer, ussert dass wiit im Hintergrund Schneeberge sind. D Ussicht isch chli aehnlich wie vo Zueri richtig Alpe, nur dass de See ebe viel groesser isch. D Landschaft und Vegetation erinneret aber eher a e griechischi Insle mit super klarem Wasser, jede Mege Esel und einige Schaef. Haet aber au es paar Lamas und Alpacas... zur Verwirrig: d Eukalyptus-Baeum da sind us Australie importiert, wie a vielne andere Ort in Chile und Bolivie zur Verhinderig vo de Bodeerosin. Ja, da wachsed tatsaechlich Baeum uf knapp 4000  M.u.M. Schiint kei Baumgrenze zgaeh wie in Europa.    De Tag dur ischs warm bi s heiss, i de Nacht aber iischalt. S haet kei Fahrzueg uf dere Insle. Oh, wie hett ich mir es Bike gwuenscht. Mir sind im ganze 5h am Wandere gsi quer dur d Insle... und das ebe i dere Hoechi. Bin di ganz Ziit  mit emene Argentinier und ere Argentinierin unterwaegs gsi, wo noed Englisch choend. Haet guet tue viel Spanisch rede, erforderet aber au viel Konzentration. Nach ere Uebernachtig bin ich retour uf Copacabana.    Jaja, die Priise: uf em Hiiwaeg haets ghesse de Retourwaeg seg 10 Pesos. Und waenn mer zruck will vo de Insle ischs uf eimal 15 Pesos. Klar, das isch nur ca.  CHF 2.50, aber glich 50% meh. Vo anderne han ich nachane erfahre, dass puenktlich am 4i a de Alegestell gsi sind, aber ihres Schiff 20 Min. zfrueh abgfahre isch. Es Schiff vonere andere Firma haets noed welle mitnaeh. Si hetted selle en Privatransport fuer 250 Pesos zahle z zweite. Insel-Mafia! Sie haends daenn irgendwie doch no uf s "Konkurrenz-Schiff" gschafft fuer 15.    Wo sind mini Wanderschueh? Han gmeint, jetzt seg mir s'erst mal uf dere Reis oepis waeg cho. Han am Tag vorane mini  Wanderschueh a de Reception abgaeh zum s ad Sunne stelle. u 2 Taeg nach minere verraegnete Bike-Tour sinds immer no nass gsi. Wo ich retour cho bin sind d Schueh aber nueme ume gsi... und i 15Min. isch min Bus gfahre. Nach 10Min. sueche haend sie's denn doch no gfunde i emene Abstellrum.    Oh,,,, schriib morn wiiter. Min Buch platzt fascht vor Chaempf... keis guets Zeiche.